238 Mulier

In veteri lege triplex erat maledictio mulieribus inflicta. Quarum alteri omnis mulier subiacebat. Nam si non concipiebat subiacuit maledictio obprobrii propter sterilitatem. Vnde dixit Lya post conceptum, Gen. 30[:23]: *Abstulit Deus opprobrium meum*.

Item, si concipiebat subiacuit maledictio peccati, Psal. [50: 7]: *In peccatis concepit me mater mea*. Si concipiebat et pariebat subiacuit maledictio suplicii, Gen. 3[:16]: *In dolore paries*. De istis dicit Bernardus, *Super missus* *est* [Luc. 1:26], dura necessitas mulier. Si parturiunt, cruciantur. Si non parturiunt, maledicuntur. Sed bona virgo habuit fecunditatem. Ideo caruit maledictio opprobrii. In conceptu habuit castitatem. Ideo caruit malo peccati. In partu habuit iocunditatem. Ideo caruit malo supplicii.

Vnde pro primo potest sibi competere /f. 72rb/ benedictio Ruth [2:12]. Pro secundo benedictio Judith [13:18]. Pro tercio benedictio Jael, Judic. 5[:24-27]. Nota ergo secundum Aristoteles, 8 *De animalibus*, c. 1, quod mulier habet aliquas condiciones bonas aliquas malas.

Est ergo primo mulier maioris pietatis quam videtur. Ideo dicitur Eccli. 36[:27]: *Ubi non est mulier, ingemiscit egens*. Inde est quod Christum ductum ad mortem secute sunt plures mulieres, Luc. 23[:27]: *Sequebatur illum multa turba mulierum*. Et etiam Christum mortuum mulieres diligencius visitarunt et obsequia prebuerunt quando eius discipuli eum reliquerunt, Matt. 28[:1]. Vnde quod mulier sit crudelis est contra naturam verumptamen femella in animalibus rapacibus est maioris crudelitatis quam masculis, secundum Philosophum. Inde est quod mulier pia, quamuis in aliis sit minus bona, ab Apostolo commendatur, [1] Tim. 4[:8]: *Pietas ad omnia utilis*, etc. Vbi Ambrosius in *Glossa* sequens pietatem ut si lubricum carnis patiatur, sine dubio vapulabit, sed non peribit.

¶ Secunda condicio mulieris quod cicius potest lacrimari quam vir, cuius ratio potest esse quia habet cerebrum magis humidum, secundum Philosophum, 12. *De animalibus*, c. 9. Vnde legitur Luc. 7[:37-38]: *Mulier, quæ erat in civitate peccatrix, ut cognovit* quia Jesus *accubuisset in domo pharisæi*, et sequitur, *lacrimis cœpit rigare.* Et Joan 12[:3] Christus aparuit Marie lacrimanti. Vnde quidam metricus descripsit sic mulieres:

¶ Flere, loqui, uere mutari nilque tacere,

Mentiri, parere concurrunt in muliere,

Femina res fragilis, subdola res, cito vilis,

Garrula, flexibilis, nil in ea nisi lis,

Verrit enim uultu, visu, risu, cute, cultu,

Huius ab insultu quantum potes esse procul tu.

¶ Tercia condicio est quod est inuida cuius racio est secundum Philosophum 2 *Rethorice*, quod omnes amatores honoris et pusillanimes sunt et inuidi, sed modo ita est quo mulieres naturaliter sunt amatrices honoris et pusillanimes propter fragilitatem sexus. Vnde quando vna mulier videt aliam excellere in aliquo quod ad mulierem pertinet statim inuidet. Sic contigit inter duas sorores, Rachel et Lyam, Gen. 30[:1]. Sic inter Fenennam et Annam, vxores Elcana, 1 Reg. 1[:2]. Sic inter Agar et Saram, Gen. 16[:4-5].

¶ Quarta condicio quod est magis litigiosa cuius causa est quia est magis inuida et non potest se vindicare. Ideo cito currit ad lites, Prou. 19[:13]: *Tecta jugiter* distillantia *mulier litigiosa*. Vnde legitur 3 Reg. 3[:16-28] quod due mulieres meretrices contendebant coram rege.

¶ Quinta condicio est quod diligit garrulare cuius ratio est quia lingua mulieris magis est in habiendo quam viri. Verumtamen sicut dicit Philosophus, 5, *De animalibus*, c. 12, natura dedit masculis plures dentes habere quam feminis ut essent minis loquaces et minus edaces.

¶ Ad duo, enim iuuant dentes secundum Ambrosium et *Hexameron*, Vnde ista condicio videtur magis contraria mulieri ex malicia et fatuitate quam ex natura, quia Prou. 7[:10] dicitur *Mulier garrula* et fatua *et vaga*. Aristoteles, primo *Politice*, c. 8, assignat mulieri silencium et ornatum.

¶ Sexta condicio quod est magis maliciosa quia ubi non potest consequi intentum per potentiam uel prudenciam conuertit se ad maliciam mulieris. Hoc apparuit in Dalida, Judic. 16[:1-20].

¶ Item Jezabel que excotigauit quomodo Naboth moreretur, 3 Reg. 21[:14].

Item, nota hic quod narrat Hieronimus *Epistola* 64, quomodo quedam mulier prouocauit puerum decem annorum per ebrietatem ad libidinem et concepit ab eo. Propter quod dicit Salomon [Prou.] 5[:2-4]: *Ne* credas *fallacie mulieris* *favus distillans labia meretricis*, *novissima* eius *amara* ut *absinthium*.

¶ Septima condicio quod est debilis spei, ratio est infirmitas mentis. Vnde et ipsa dixit Job 2[:9]: *Benedic Deo, et morere*, quasi dicens, nichil est vlterius sperandum nisi mors. Et Tob. 2[:22]: vxor Tobias dixit ei modo, *Manifeste vana facta est spes tua*, etc. Ideo conuersa est in statuam salis vxor Lloth respiciens retro non sperans se posse saluari, et vnse sine bonis que perdiderat in Sodemis, Gen. 19[:26].

¶ Octaua condicio quo mulieres sunt magis mendaces, racio potest esse quod ipso didicit a diabolo mentire qui est pater mendacii, Joan. 8[:44].

¶ Item, Gen. 31[:32-34] quando Laban scrutatus superlectilia Jacob pro statuis suis quas Rachel furata est, dixit ipsa sedens /f. 72va/ super ea, *Ne* irascaris *quod* surgere *nequeo* *quia iuxta consuetudinem* mulierum *nunc accidit mihi*.

Item, Gen. 18[:15]: Sara negauit risisse.

¶ Nona condicio est quod sunt inuerecunde, Gen. 39[:7]: mulier dixit Joseph expresse, *Dormi mecum*. Et Ruth 3[:14] Ruth posuit se ad pedes Booz in lecto. Et Jer. 3[:3]: *Frons mulieris* virtutis *facta est tibi; noluisti erubescere*. Et Prou. 7[:13]: *Apprehensum deosculatur juvenem, et procaci vultu*, etc.

¶ Decima condicio est quod de facili decipit, sic diabolus per mulierem aggressus est genus humanum, Gen. 3[:4]. Sic Philistei per Dalidam deceperunt Sampsone, Judic. 16[:5].

¶ Item, undecima condicio est quod sunt breuis memorie, sed in hoc preualuit Beata Virgo, quia Luc. 2[:19]: *Maria conservabat omnia verba hæc*, etc.

¶ Duodecima condicio est quod sunt grauis motus. Ideo dixit Philosophus 18 *De animalibus*, quod mulieribus prodest motus et labor.

¶ Tercia decima condicio est quod sunt minoris vtilitatis quam viri. Vnde et non meriantur ad bellum nec ad conseruacionem rei publice sicut patet Num. 1[:20]. Sed ad educacionem prolis et ad conseruacionem infirmorum et ad per agendum quedam officia domestica sunt vtiles.

Quinta decima condicio est quod non audax ad bonum, scilicet, nam secundum *Valerium ad Ruffinum*, audax est ad omnem quod amat uel odit, et ad artificiosa nocere cum uult, quod est semper. Hoc patuit in Judith 13[:7-10].

Item, est alia condicio quod potest ducere virum ad bonum et ad malum, Eccli. 25[:11]: *Beatus qui habitat cum muliere sensata*. Et Eccli. 26[:1]: *Mulieris bonæ beatus vir*. Ratio huius patet apud gramaticos. Nam mulier dicitur quasi molliens herum, id est, virum. Nam res mollita ductilis est ad varias figuras, 1 Cor. 7[:14]: *Sanctificatus est vir infidelis per mulierem* in *fidelem*.

¶ Exemplum ad hoc in natura per Ysidorum, et Solinum, et Hugonem, cristallus in aqua est mollis et ductilis qui separatus ab aqua in lapidem durescit, Hieronimus, *Epistola* 84, Sampson leone forcior, saxo durior, solus et nudus mille prostrauit armatos, in Dalide mollescit amplexibus. Sic vir cum muliere. Vnde Augustinus *Super Genesim* libro 11, c. 59. Tam Adam quam Salomon, non nesciendo quin male facerent, sed bene uolentia naturali ad mulierem eis condescenderunt ne tristarentur.

¶ Ista bene volencia naturalis forte consurgit ex hoc quod mulier facta est de costa viri que est iuxta cor. Quod autem mulier non decepit cor Job ipse ostendit, Job 31[:9]: *Si deceptum est cor meum super muliere*. Ideo Eccli. 9[:9]: *Propter speciem mulieris multi perierunt*. Salomon narrans alias condiciones de mulieribus viris tediosas, Eccle. 7[:27, 28] dicit, *Inveni* *amariorem* *morte mulierem, quæ laqueus venatorum est*, etc. vsque *capietur ab* ea. Et volens causam istorum reddere dicit et *hoc inueni et vnum et alterum*, quasi dicens, non inueni aliam causam nisi quia vir et mulier sunt vnum et alterum, differentes alteritata, quadam materiali, sicut docet Aristoteles, 10 *Metaphysics*, in fine. Et vnum sunt secundum sententiam Dei in prima eorum creatione *erunt,* inquit, *duo in carne vna*, Gen. 2[:24]. Aqua vnitate deficit vir cum vir, et ideo naturaliter potest vir plus diligere mulierem quam virum et econtro ceteribus paribus. Iccirco dicendum commendans amabilitatem Jonathe, dixit *amabilis super amorem mulierum*, 2 Reg. 1[:26]. Iccirco non sine causa dicitur in 3 Esdre [4:22]: Mulieres esse fortiores quia sepe dominatur viris et etiam que viri acquirunt dant mulieribus.

¶ Item, quando Balaam non potuit nocere populo Dei per maledictiones suas consiluit quo mulieres Moabide apponerentur filiis Israel per quas allicerentur ad ydolatriam, Num. 24[:9], propter hoc dicitur Apo. 2[:14]: *Habes illic tenentes doctrinam Balaam, qui docebat Balaac mittere scandalum coram filiis Israël, edere, et fornicari*. Et 1 Cor. 11[:8] dicitur, *Non ex muliere vir est, sed ex viro mulier*. Et enim non est creatus vir propter mulierem, sed propter virum mulier. Ideo debet mulier habere caput velatum propter angelos, id est, ministres ecclesie non forte sic temptarentur. Vnde Gen. 20[:1-18] Rex /f.72vb/ Geraræ Abimelech allectus pulceritudine oculorum Sare correptus est a Domino et dedit ei mille argenteos in velamine oculorum suorum, Hieronimus, *Epistula* 44, ego iudico, si cum feminis habitent viri, viscarium diaboli non deest. Vnde Chrisostomus, *Homilia* 29, quid est aliud mulier, nisi naturalis temptacio, desiderabilis calamitas, domesticum periculum, delectabile detrimentum, malum nature, colore boni depicta.

Item, Augustinus in *Sermone de xl.* mulier est fomes malorum. Poterat nempe inter[[1]](#endnote-1) delicias paradisi Adam inconcussus perstitisse, nisi Eua affuisse. Vbique inde datur diabolus, sed vbi inuenit mulierem vincit, vbi non inuenit vincitur. Et quamuis Christus ac discipuli sui legantur mulieres in societate habuisse, non tamen mixtim cum illis ambulasse, sed longo interuallo distantes secundum Chrisostum, *Homilia* 39.

1. inter ] *add*. ~~eua af~~ F.128. [↑](#endnote-ref-1)